Jeg er ikke vred jeg er bare skuffet
28/4
Jeg kontakter jer for at bestille TV og internet: Grundpakke + 10 bland selv kanaler og 50/10Mbit internet. Sælger spørger om jeg vil have en TV boks med for 10 kr om måneden. Jeg afslår tilbuddet, da jeg ikke gider have en boks stående og jeg hellere vil benytte min tablet til at streame film og serier, som sælger siger jeg sagtens kan gøre.
Derefter spørger sælger om jeg ikke også vil have mine 2 mobilabonnementer over til YouSee, så jeg får adgang til musik, roaming og 2 gratis Blockbuster film om måneden. Jeg siger jeg lige skal overveje det fordi jeg er godt tilfreds med min nuværende mobilselskab, som også er en del billigere.

1/5
Kontakter jer for at få mobilabonnementerne over. Jeg glæder mig til at få roaming, da jeg bor lige ved den tyske grænse og både min kone og jeg rejser også meget i Europa. Jeg aftaler med sælger at mobilnumrene skal porteres d. 29/5, fordi min kone rejser 1 uge på forretningsrejse i et EU land d. 31/5 og det derfor vil være rart at have roaming til den tid.
Jeg modtager kort tid efter en fuldmagt som jeg skal udfylde for at YouSee kan portere numrene. Udfylder den med det samme og sender den retur. Af fuldmagten fremgår følgende: >>Når nummerflytningen er på plads med dit nuværende teleselskab, får du din ordrebekræftelse fra os med alle detaljer om vores aftale herunder priser og vilkår for det bestilte abonnement.<<

9/5
Teknikeren fra YouSee, kommer forbi og åbner for TV signalet. Det virker dog ikke. Ringer til support som fikser det.

10/5
Finder ud af at Tv på mobil, tablet og pc ikke virker, ringer til support heller ikke kan få det til at virke, men fejlmelder det. Det kommer til at virke efter et par dage.

26/5
Dagen hvor internettet skulle virke. Det virker men jeg konstaterer at film og serier via YouSee-appen ikke virker. Ringer til support som heller ikke kan få film og serier til at virke, men fejlmelder det. 

29/5
Dagen hvor mobilnumrene skulle blive porteret. Numrene virker fra kl 9 om morgenen. Ringer til support fordi musik ikke virke. De skulle åbenbart give mig tilladelse til at oprette 2 nye logins. Jeg spørger specifikt ind til om jeg kan forvente at roaming virker og får at vide at det skulle det gøre. Jeg spørger hvornår jeg modtager mine gratis koder til Blockbuster og får at vide at dem vil jeg modtage på SMS i starten af hver måned.

30/5
Tager en tur over grænsen efter arbejde for at handle, glæder mig til at prøve roaming. Da jeg slår data til får jeg en besked fra YouSee med at det koster 0,46 kr per MB, selvom det burde være gratis. Ringer til support om aftenen som ikke kan hjælpe mig da det er kundeservice jeg skal tale med som har lukket.
Film, serier og C-more virker om aftenen på tabletten og benytter det til at se en film.

31/5
Min kone rejser på forretningsrejse og jeg Ringer til kundeservice om morgenen og får at vide at roaming på mobilen ikke kommer til at virker før senere på måneden. Det er så ret ærgeligt eftersom det er nu min kone har brug for det. Får at vide at de kan lave abonnementerne om så det kommer til at virke med det samme, men så skal jeg betale 10 kr ekstra om måneden for evigt. Jeg afslår. Spørger om hvorfor jeg aldrig har modtaget nogle abonnementsvilkår for mobilabonnementerne som jeg blev lovet d.1/5, det kan de ikke svarer på men lover at sende dem. Jeg får også at vide at jeg ikke vil modtage nogle Blockbusterkoder alligevel da det ikke er del af mine abonnementer, de kan ikke svare på hvorfor sælgerne flere gange har lovet mig det. Det er helt uacceptabelt at jeres sælgere ikke har styr på hvad de sælger.

1/6
Får lyst til at se en film om aftenen og finder ud af film/serier og c-more ikke virker igen.

2/6 (idag)
Ringer til kundeservice og får at vide at jeg ikke har adgang til film/serier og c-more på nettet da jeg ikke har en tv-boks fra YouSee. Dette var ellers ikke hvad vi aftalte, da jeg bestilte abonnementet og det er fuldstændigt uacceptabelt. Har desuden stadigvæk ikke modtaget nogle abonnementsbetingelser for mobilabonnementerne som jeg blev lovet d. 31/5.

Nu står jeg så her godt en måned efter jeg besluttede mig for at blive kunde hos YouSee. I følge loggen på min mobiltelefon har jeg været i kontakt med kundeservice og support hele 13 gange, med en samlet varighed af 3 timer og 25 minutter.

Jeg valgte at skifte til YouSee fordi at selvom de var lidt dyrere end de abonnementer jeg havde i forvejen, så ville jeg få langt mere indhold (troede jeg). I kan ikke være bekendt at snyde mig for film/serier, c-more og blockbuster og i kan ikke være bekendt at tage ekstra for at roaming skal virke nu hvor jeg har brug for det.

Grunden til jeg giver jer 2 stjerner og ikke 1, det er at de 13 forskellige mennesker jeg har snakket med fra jeres kundeservice alle har været flinke og hjælpsomme (at de ikke holder hvad de lover er så noget andet). Ventetiden for at komme igennem til kundeservice har i også forbedret helt enormt, set i forhold til for et par år siden. Derudover så har i en rigtigt godt mobilnetværk og jeres musiktjeneste og app til film og tv er virkeligt verdensklasse. I det hele taget syntes jeg det er fedt i investerer så meget i jeres infrastruktur. 

I bør virkeligt arbejde på at forbedre jeres systemer og procedurer, så man ikke skal ringe ind til jer 13 gange på en måned for at få tingene til at fungere. Derudover så få styr på hvad der er inkluderet i de abonnementer i sælger, så man som kunde ikke står her en måned efter og føler sig snydt.